Europa doen dalk stappe teen grondonteieningJaco Kleynhans en dr. Dirk Hermann saam met Sabine Verheyen van die Christen Demokratiese Unie in Duitsland. (Foto: Verskaf) Die Solidariteit Beweging het die afgelope week meer as twintig lede van die Europese Parlement (EP) in Straatsburg versoek om sterk standpunt teen grondonteiening sonder vergoeding in Suid-Afrika in te neem. Daar bestaan by verskeie partye in die EP ernstige kommer oor die politieke en ekonomiese rigting waarin Suid-Afrika beweeg en vir heelwat Europeërs is die beplande verandering van Suid-Afrika se Grondwet die spreekwoordelike laaste druppel wat die emmer kan laat oorloop. In Julie vanjaar het die Nederlandse Parlement na steunwerwing deur die Solidariteit Beweging ŉ mosie goedgekeur wat sterk standpunt teen grondonteiening sonder vergoeding inneem. Volgens Jaco Kleynhans, hoof van internasionale skakeling vir dié beweging, word soortgelyke mosies ook in ander Europese parlemente bespreek. “Europa is steeds die belangrikste handelsvennoot van Suid-Afrika en daarom wil ons hê dat die Europese Parlement ook sterker standpunt hieroor moet inneem,” sê Kleynhans Die afgelope week se sitting in Straatsburg, in die ooste van Frankryk, was die eerste van die nuwe fraksies wat na die Europese verkiesing vroeër vanjaar gevorm is. Die Solidariteit Beweging se afvaardiging het bestaan uit dr. Dirk Hermann, uitvoerende hoof van dié beweging, en Kleynhans. Gesprekke is gevoer met lede van die grootste fraksie in die EP, die sentristiese Christen-Demokrate, sowel as ander groeperinge wie se steun nodig is om ŉ meerderheid in die parlement te oortuig om teen die beplande grondwetwysiging standpunt in te neem. Volgens Kleynhans begin die Beweging se skakeling in Europa vrugte afwerp. “Daar is ŉ groterwordende realisme in Europa oor die motiewe van die Suid-Afrikaanse regering. Europese politici begin deur die propaganda en leë beloftes van die regering te sien. Ons verskaf feite oor wat werklik in Suid-Afrika gebeur, maar stel dit ook duidelik dat die Beweging sterk daartoe verbind is om oplossings aan te bied sodat Suid-Afrika ekonomies kan slaag.”